## Rješenje kojim se Goranu Nušinoviću oduzima odobrenje za rad investicijskog savjetnika

### NN 139/2009 (20.11.2009.), Rješenje kojim se Goranu Nušinoviću oduzima odobrenje za rad investicijskog savjetnika

139 20.11.2009 Rješenje kojim se Goranu Nušinoviću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

3388

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Goranu Nušinoviću iz Zagreba, Šestinski vrh 65a, za rad investicijskog savjetnika, na sjednici održanoj 13. studenoga 2009. godine donijela je

RJEŠENJE

1. Goranu Nušinoviću iz Zagreba, Šestinski vrh 65a, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 151.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti 3. studenoga 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja, Goranu Nušinoviću iz Zagreba, Šestinski vrh 65a, za rad investicijskog savjetnika.

Nakon izvršenog uvida u predmete Agencije klasa: UP/I-451-04/08-08/28 i klasa: 451-04/09-17/82, utvrđeno je sljedeće:

Rješenjem Agencije, klasa: UP/I-451-04/08-08/28, urbroj: 326-111/08-2 od 17. travnja 2008. godine, Goranu Nušinoviću iz Zagreba, Šestinski vrh 65a, zaposleniku kreditne institucije Raiffeisenbank Austria d.d., Zagreb, Petrinjska 59 (dalje u tekstu: Banka), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije klasa: 451-04/09-17/82, zaprimljena je 2. studenoga 2009. godine obavijest Banke kojom se Agencija obavještava da je s danom 18. listopada 2009. godine Goran Nušinović prestao obavljati poslove investicijskog savjetnika radi prelaska u Raiffeisen Invest d.o.o. za upravljanje investicijskim fondovima, Zagreb, gdje će biti predložen za kandidata za člana Uprave. Istu obavijest supotpisao je Goran Nušinović.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

S obzirom da je iz zaprimljene obavijesti razvidno da Goran Nušinović više ne ispunjava uvjete na temelju kojih mu je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrjeci ovog rješenja, dakle oduzeti mu odobrenje za rad investicijskog savjetnika i provesti upis oduzimanja odobrenja u Registar investicijskih savjetnika koji vodi Agencija, s danom upisa 13. studenoga 2009. godine, pod rednim brojem 151.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-08/27

Urbroj: 326-111/09-2

Zagreb, 13. studenoga 2009.

Član Uprave
Željko Kopčić, v. r.

Rješenje, NN 139/2009-3388